Document ID: 32000R2266

Komisijos reglamentas (EB) Nr. 2266/2000
2000 m. spalio 12 d.
iš dalies keičiantis Reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/50/EB [2], ypač į jos 8 straipsnio 2 dalį,
kadangi:
(1) 1992 m. gruodžio 11 d. Komisijos reglamentas (EEB) Nr. 3600/92, nustatantis išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3], su paskutiniais pakeitimais, padarytais Reglamentu (EB) Nr. 1972/1999 [4], nustatė taisykles, kaip pakartotinai įvertinti 90 veikliųjų medžiagų, esančių rinkoje, praėjus dvejiems metams nuo Direktyvos 91/414/EEB paskelbimo, kurių pakartotinis įvertinimas buvo laikomas pirmosios svarbos uždaviniu. Tai parengė Komisija pagal reglamente sukurtą koordinuoto bendradarbiavimo programą, kurią vykdydamos valstybės narės sprendžia konkrečius uždavinius, palengvinančius mokslinį ir techninį įvertinimą, naudojamą Bendrijos lygiu priimamiems reglamentuojantiems sprendimams pagrįsti.
(2) 2000 m. vasario 28 d. Komisijos reglamentas (EB) Nr. 451/2000, nustatantis išsamias darbų programos, minėtos Tarybos direktyvos 91/414/EEB 8 straipsnio 2 dalyje, antrojo ir trečiojo etapo taisykles [5], nustatė išsamias antrojo ir trečiojo darbų programos etapų taisykles.
(3) Patyrimas parodė, kad sprendimas dėl veikliosios medžiagos galimo įtraukimo į Direktyvos I priedą gali būti priimtas tik tokiu atveju, jei pranešėjas vieno arba kelių preparatų, atitinkančių ribotą naudojimo atvejų skaičių, pavyzdžiu parodo, kad gali būti įvykdyti Direktyvos reikalavimai pagal jos 5 straipsnyje nurodytus kriterijus. Todėl patvirtinamiems naudojimo atvejams turi būti pateikta visa informacija pagal kiekvieną II ir III priedų punktą.
(4) Didesnei išnagrinėtų veikliųjų medžiagų daliai iki šiol yra pateikta nepakankamai informacijos. Todėl norint leisti Komisijai kiek įmanoma greičiau baigti šių 90 veikliųjų medžiagų darbų programą, turėtų būti nustatytas galutinis terminas, iki kurio pranešėjai turi užbaigti veikliųjų medžiagų bylas, atsižvelgdami į duomenims keliamus reikalavimus, išsamiai pateiktus laikotarpiu nuo 1993 m. liepos mėnesio iki 1996 m. spalio mėnesio.
(5) Siekiant pagreitinti įvertinimą ir sprendimų priėmimą, sprendimas dėl galimo įtraukimo į I priedą turėtų būti priimamas pagal pateiktus duomenis ir neturėtų būti numatytas dar vienas sprendimų atidėjimas. Todėl nepažeidžiant Direktyvos 7 straipsnio nuostatų, naujai pateikiami tyrimai turėtų būti priimami tik tokiu atveju, jei Komisijai sutinkant valstybė narė ataskaitos rengėja gali prašyti pranešėjų pateikti papildomus duomenis, kurie padėtų geriau suprasti dokumentų rinkinį.
(6) Šiame reglamente numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3600/92 iš dalies keičiamas taip:
1. 6 straipsnio 2 dalies b punkto gale įrašomas šis tekstas:
"pranešėjas turi parodyti, kad remiantis informacija apie vieną arba kelis preparatus, atitinkančius ribotą tipiškų naudojimo atvejų skaičių, Direktyvos reikalavimai pagal jos 5 straipsnyje nurodytus kriterijus gali būti įvykdyti;"
2. 7 straipsnio 4 dalies pirmosios įtraukos gale įrašomas šis tekstas:
"šis galutinis terminas būtų 2002 m. gegužės 25 d., jei konkrečiai medžiagai Komisija nenustato ankstesnio termino, išskyrus terminą, nustatytą ilgalaikių tyrimų rezultatams, kuriuos valstybė narė ataskaitos rengėja ir Komisija, tikrindamos dokumentų rinkinį, įvertino kaip būtinus ir kurių nesitikima visiškai baigti sukaupti iki nustatyto galutinio termino, jei pateiktoje informacijoje yra įrodymų, kad šie tyrimai buvo užsakyti ir jų rezultatai bus pateikti ne vėliau kaip 2003 m. liepos 25 d. Išimtinais atvejais, jei valstybė narė ataskaitos rengėja ir Komisija negalėjo tokių tyrimų apibrėžti iki 2001 m. gegužės 25 d., jiems baigti gali būti nustatyta kita data, jei valstybei narei ataskaitos rengėjai pranešėjas pateikia įrodymą, kad šie tyrimai buvo užsakyti ne vėliau kaip trys mėnesiai nuo prašymo imtis juos vykdyti gavimo, kartu pridėdamas protokolą ir ataskaitą apie iki 2002 m. gegužės 25 d. padaryto tyrimo eigą."
3. 7 straipsnio 4 dalies gale įrašomas šis tekstas:
"Nepažeidžiant Direktyvos 7 straipsnio nuostatų, naujai pateikti tyrimai nebus priimami. Jei Komisija sutinka, valstybė narė ataskaitos rengėja gali prašyti pranešėjų pateikti papildomus duomenis, kurie reikalingi norint geriau suprasti dokumentų rinkinį.
Valstybė narė ataskaitos rengėja nedelsiant praneša Komisijai apie veikliąsias medžiagas, kurių tyrimo rezultatai arba informacija, nurodyta pirmojoje įtraukoje, nebuvo pateikta per nustatytą laiką. Komisija nutaria neįtraukti tokių veikliųjų medžiagų į Direktyvos I priedą, kaip tai numatyta Direktyvos 8 straipsnio 2 dalies paskutinėje pastraipoje, nurodydama neįtraukimo priežastis. Valstybės narės iki 2003 m. liepos 25 d. panaikina augalų apsaugos produktų, turinčių tokių veikliųjų medžiagų, registraciją."
4. 8 straipsnio 1 dalies c punktas keičiamas šiuo tekstu:
"kiek įmanoma greičiau, bet ne vėliau kaip per šešis mėnesius nuo visos reikalingos informacijos gavimo, perduoti Komisijai ataskaitos rengėjos padarytą dokumento rinkinio įvertinimą kaip papildymą prie Komisijai jau įteiktos įvertinimo ataskaitos. Ataskaita turi būti pateikiama formate, kurį rekomendavo Komisija kartu su Augalų sveikatos nuolatiniu komitetu, ir joje turi būti rekomendaciją:
- įtraukti veikliąją medžiagą į Direktyvos I priedą, išdėstant įtraukimo sąlygas,
- arba neįtraukti veikliąją medžiagą į Direktyvos I priedą, nurodant neįtraukimo priežastis."
5. 8 straipsnio 3 dalis keičiama šiuo tekstu:
"Gavusi santrauką ir straipsnio 1 dalyje minimą ataskaitą, Komisija ją perduoda nagrinėti komitetui.
Prieš perduodama komitetui dokumentų rinkinį ir ataskaitą, Komisija išsiuntinėja ataskaitos rengėjos ataskaitą valstybėms narėms informuoti ir gali surengti vienos arba kelių valstybių narių ekspertų konsultaciją. Dėl ataskaitos apie atitinkamą veikliąją medžiagą arba dėl ataskaitos dalių Komisija gali konsultuotis su vienu arba visais pranešėjais apie veikliąsias medžiagas. Vykstant šioms konsultacijoms, valstybė narė ataskaitos rengėja užtikrina reikiamą techninę ir mokslinę pagalbą.
Nepažeidžiant Direktyvos 7 straipsnio nuostatų, naujai pateikti tyrimai nebus priimami. Po konsultacijų su Komisija valstybė narė ataskaitos rengėja gali prašyti pranešėjų pateikti papildomus duomenis, kurių reikia norint geriau suprasti dokumentų rinkinį.
Po 7 straipsnio 3 dalyje minimo nagrinėjimo Komisija, nepažeisdama pasiūlymų, kuriuos ji gali pateikti, kad iš dalies būtų keičiamas Direktyvos 79/117/EEB priedas, komitetui pateikia:
a) direktyvos, pagal kurią veiklioji medžiaga būtų įtraukta į Direktyvos I priedą, ir nustatančios, jei tinka, įtraukimo sąlygas, įskaitant įtraukimo terminą, projektą
arba
b) valstybėms narėms skirto sprendimo, kuriuo pagal Direktyvos 8 straipsnio 2 dalies ketvirtąją pastraipą būtų panaikinti leidimai pateikti augalų apsaugos produktus, turinčius veikliosios medžiagos, ir kuriuo ta veiklioji medžiaga nebūtų įtraukta į Direktyvos I priedą, nurodant neįtraukimo priežastis, projektą."
6. 8 straipsnio 4 dalis išbraukiama.
2 straipsnis
Šis reglamentas įsigalioja 2000 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. spalio 12 d.

Labels: 0
3
6